作者:王元鼎
標題:正宮・醉太平寒食
內容:珠簾外燕飛，喬木上鶯啼，鶯鶯燕燕正寒食，想人生有幾。有花無酒難成配，無花有酒難成對。今日有花有酒有相識，不吃呵圖甚的？聲聲啼乳鴉，生叫破韶華。夜深微雨潤堤沙，香風萬家。畫樓洗淨鴛鴦瓦，彩繩半溼鞦韆架。覺來紅日上窗紗，聽街頭賣杏花。辜負了禁菸，冷落了鞦韆。春光去也怎留戀？聽鶯啼燕喧。紅馥馥落盡桃花片，青絲絲舞困垂楊線，撲簌簌滿地墮榆錢，芳心悶倦。花飛時雨殘，簾卷處春寒。夕陽樓上望長安，灑西風淚眼。幾時睚徹悽惶限？幾時盼得南來雁？幾番和月憑闌干？多情人未還！。